dh-unibe/image-text_koenigsfelden-charters-post-1500 huggingface dataset:
Allen den, die disen brief sechent, lesent odˀ hoͤrent lesen, ✳ tuͦn ich, Johans Notstein, kunt, ein burger ze Waltzhuͦt, ✳ ✳ daz ich frilich und unbetwungelichen und gesunt libes und gemuͤtes han ze koͧffen gegeben der eptischinen und dem convent dez closters ze Kùngsvelt, gelegen in Costentzˀ
bistuͦm, fùr ledig eygen minen hoff, dˀ da gelegen ist uff dem Boͤtzberg und genemet ist Adelsperg, umb hundert und achtzig phunt stebler, die
ich enphangen hab und gar un̄ gentzlichen in minē nutz bekert han, ✳ und giltet jaͤrlichen fùnf maltˀ habˀn und fùnf mùt kernen, ✳ iij ✳ huͤnr,
und alles, das er untz har gegùlten hat, und allù dù recht und rechtung, so dar zuͦ gehoͤret, es si holtz, velt, acker, maten, wasser odˀ wasser
rùnsen, wunne und weide ✳ odˀ wie odˀ was untz har ze dem selben hoff gehoͤret hat ân geverde, dz hab ich, dˀ vorgenant Johans Notstein, der
vorgenanten minˀ gnedigen froͧwen dˀ eptischinen und dem convent ze koͧffen gegeben und gelob, disen koͧff stette ze habende fùr mich un̄
min erben, jetz noch niemˀ mer enkein an sprach dar an ze habende noch recht ze suͦchende, wedˀ an geistlichem gericht noch an weltlichem
gerichte, mit keinem funt odˀ rechten, dù jetz sint odˀ noch funden mugent werden odˀ kein menschlich list odˀ sinn erdenken kan jetz
odˀ hie nach. ✳ ✳ ich, dˀ vorgen̄ Johans Notstein, hab ouch der vorgenantē miner gnedigˀ froͧwen der eptischin und dem vorgenantē convent
disen koͧff und koͧff geverteget nach dem, als sich offen urteilt gab und bekennet wart, dz disù vˀtegunge und uff gebenge und dirre koͧff
volkomenlich wol soͤlti und moͤchti stet beliben und wol moͤcht kraft haben und jetz noch niemˀ me da widˀ soͤlti noch moͤchti getan werdē.
und hie warent ze gegni und sint gezùg die wolbescheiden und erbˀn lùte Fridrich dˀ froͧwen schaffnˀ, Johans Moser, ✳ Welti Moshein, Heinr₎
Swendi, ✳ Hans Etterlin, burgˀr von Brugge, und vil andˀ erber luten. ✳ ✳ und dz dis vest und stet belibe eweclichen un̄ von beider
teil bette, so hab ich, dˀ vogt ze Baden, min ingesigel gehenket an disen brief ze dez vor gesprochen Johans Notstein eygen ingesigel,
der gegeben ist ze Brugga, do man zalte von Cristes gebùrte drùtzechen hundert jar, dar nach in dem zwey und sibentzigosten jar,
an sant Johans tag ze sun̄egichten. ✳
Kgsf. 364 .
Königsf.
Staatsarchiv
AARGAU
Adelsperg uff dem
Bötzberg ✳ iiij
v mt kn̄
v maltˀ habˀn
iij hünr
✳
✳ K ✳
✳ P ✳ 3 ✳
ùbˀ den hof ze Adelsꝑg
von dez Kellers von
Waltzhuͦt jarzit ✳ xxxj